Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1088

a) Távközlés A távközlési szolgáltatások közül ma csak a koncessziós közcélú szolgáltatásoknak tekintett koncessziós tevékenységek (vagyis a nem versenykörbe tartozó szolgáltatások) árai hatóságiak. Az állam árszabályozó szerepét meg kell tartani azoknál a szolgáltatásoknál, amelyeket csak egy vagy két szolgáltatótól lehet igénybe venni, a valódi versenypiac létrejöttéig. A jelenlegi árszabályozás — ún. price cap szabályozás — ugyan már alkalmazza a korszerű szabályozás több elemét, de változatlanul hagyása mellett nem biztosíthatók a piac kiegyensúlyozott működésének és a távbeszélő szolgáltatás 2002-re tervezett liberalizálásának feltételei. Ezért az elkövetkező 4 éves időszakban tovább kell fejleszteni a díjszabályozást. Amennyiben az indexálás a következő időszakban is elkerülhetetlen lesz, mielőbb át kell térni az előre mutató indexek használatára a hivatalosan előre jelzett árindexek alapulvételével. A változtatásokat továbbra is az ún. ösztönző díjszabályozás elvei szerint kell végrehajtani, ami nem veszi el a szolgáltatónak azt a jogát, hogy maga határozza meg a piac árait, hanem ezt a jogot korlátozza, az árképzéshez adott kerettel. Meg kell jeleníteni a költségek áttekinthetőségének és a szolgáltatók szigorúan számon kért adatszolgáltatásának követelményét. A szabályozásnak az előfizetői díjak és az összekapcsolási díjak szabályozásának elveire kell kiterjednie. Ennek keretében olyan árszabályozó mechanizmust kell bevezetni, mely a piac liberalizálása után biztosítja a társszolgáltatók számára, hogy szolgáltatásukhoz a domináns szolgáltató hálózatát igénybe vehessék az általa alkalmazott legkedvezményesebb tarifaszint alatt. A közcélú távbeszélő szolgáltatások díjai újraegyensúlyozását radikálisan fel kell gyorsítani, folyamatosan végre kell hajtani, és legkésőbb 2002-ig be kell fejezni. A díjak újraegyensúlyozásával, a költségalapú díjrendszer kialakításával meg kell szüntetni a keresztfinanszírozás minden formáját. Ennek keretében megváltozik az előfizetési és a forgalmi díjak szerkezete is úgy, hogy az előfizetési díjak nőnek, a forgalmi díjak csökkennek. A forgalmi díjak szerkezetének változásával a helyi hívások díjai nőni, a távolságiaké csökkenni fognak. Az ezredfordulóig meg kell teremteni és jogszabályban rögzíteni a valós költségalapú szolgáltatási díjak és a szolgáltatók egymás közötti elszámolását objektív alapokra helyező számviteli rendet. A hálózaton közszolgáltatást és versenyszférába tartozó szolgáltatást nyújtó, vertikálisan integrált vállalkozás működésével szemben az alábbi követelményeket kell támasztani: — a hálózat működtetésének és a szolgáltatási tevékenységnek irányításbeli és könyvviteli elkülönítése a keresztfinanszírozás megakadályozása érdekében, — a koncessziós közcélú szolgáltatások és a nem koncessziós közcélú szolgáltatásnak minősülő értéknövelt szolgáltatások költségeinek elkülönített kezelése, — azon szolgáltatóknál, amelyek többféle közcélú szolgáltatást (pl. helyi, helyközi, nemzetközi, mobil) nyújtanak, mind a költségek, mind a bevétel elkülönített kezelése, — a koncessziósok nem tehetnek hátrányos megkülönböztetést sem a fogyasztók, sem üzleti partnereik között, további szolgáltatásaikat, berendezéseik felszerelését, hálózatuk használatát nem köthetik más szolgáltatáshoz vagy áruvásárláshoz, és biztosítaniuk kell más szolgáltatók számára a hálózathoz való hozzáférést.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes